SMPC ออเดอร์ผลิตถังแก๊สทะลัก-ชี้กำไรปีนี้โตสนั่น 3 โบรกฯแนะซื้อ P/E ต่ำกลุ่ม-ราคาทำนิวไฮต่อเนื่อง
SMPC ออเดอร์ผลิตถังแก๊สทะลักชี้กำไรปีนี้โตสนั่นหลังความต้องการใช้ก๊าซสูงขึ้นต่อเนื่อง 3 โบรกฯเชียร์ซื้อ มองเป็นหุ้นกำไรสุทธิเติบโตได้ดี พร้อมทำระดับสถิติสูงสุดใหม่ P/E ต่ำกว่ากลุ่ม ลุ้นราคาทำนิวไฮต่อเนื่อง
30 ก.ย. 2559

บริษัท สหมิตรถังแก๊ส จำกัด (มหาชน) หรือ SMPC ผู้ผลิตถังแก๊สปิโตรเลียมเหลวสำหรับบรรจุก๊าซปิโตรเลียมเหลว (LPG) ถือเป็นหุ้นที่ปรับตัวขึ้นอย่างแข็งแกร่ง เพราะดูจากทิศทางราคาหุ้นที่เป็นขาขึ้นอย่างต่อเนื่อง ล่าสุดราคาหุ้นยืนที่ระดับ 14.70 บาท(29 ก.ย.) ทำนิวไฮตั้งแต่เข้าตลาดเมื่อวันที่ 3 ธ.ค. 2534
แน่นอนราคาหุ้นที่ปรับตัวขึ้นได้อย่างสวยสดงดงาม ปัจจัยหลักมาจากผลการดำเนินงานที่เติบโตอย่างแข็งแกร่ง และการสร้างผลกำไรโดดเด่นมาโดยตลอด เห็นได้จากปีกำไรสุทธิปี 56 อยู่ที่ระดับ 135.95 ล้านบาท ปี 2557 มีกำไรสุทธิ 275.93 ล้านบาท ปี 2558 มีกำไรสุทธิ 447.14 ล้านบาท และงวดครึ่งปีแรก 2559 มีกำไรสุทธิ 283.90 ล้านบาท
 ตรงนี้น่าจะเป็นจุดดึงดูดให้นักลงทุนเข้ามาถือหุ้นและลงทุนนั่นเอง ขณะเดียวกันทำให้โบร์กหลายสำนักออกมาปรับเป้ารายได้-กำไรที่คาดจะออกมาโดดเด่น และเชียร์ซื้อตรงนี้ก็น่าจะทำให้หุ้นยังเดินหน้าทำนิวไฮไม่หยุดอย่างแน่นอน 

นายสุรศักดิ์ เอิบสิริสุข กรรมการผู้จัดการ บริษัท สหมิตรถังแก๊ส จำกัด (มหาชน) หรือ SMPC เปิดเผยว่า บริษัทมั่นใจว่ารายได้ปีนี้จะเติบโตได้ตามเป้าหมายที่ 15-20% จาก 2.83 พันล้านบาทในปีก่อน โดยในช่วงครึ่งปีแรกที่ผ่านมามีการเติบโตจากช่วงเดียวกันของปีก่อน และในช่วงครึ่งปีหลังเชื่อคาดว่าผลประกอบการจะออกมาดีกว่าช่วงครึ่งปีแรกหลังปัจจุบันมีคำสั่งซื้อเข้ามาแล้วกว่า 40% ของกำลังการผลิตทั้งหมด
“ผลประกอบการของเรายังมีแนวโน้มการเติบโตอย่างต่อเนื่อง หลังจากความต้องการใช้ก๊าซ LPG ขยายตัวเพิ่มขึ้น จากราคาก๊าซ LPG ที่ปรับตัวลดลงราว 50% จากปีก่อน ตามราคาน้ำมันที่ปรับตัวลดลง ประกอบกับทั่วโลกสนับสนุนให้มีการใช้ก๊าซหุงต้มในครัวเรือนแทนเชื้อเพลิงแบบดั้งเดิม ทำให้ตลาดก๊าซ LPG เติบโตอย่างต่อเนื่อง ทำให้บริษัทเราที่เป็นผู้ผลิตบรรจภัณฑ์มีการเติบโตตามไปด้วย”
ทั้งนี้ คาดว่าอัตรากำไรสุทธิทั้งปีนี้จะสูงกว่าครึ่งปีแรกที่ทำได้แล้ว 17.47% และสูงกว่าปีก่อนที่ 15.24% เนื่องจากบริษัทได้ลงทุนปรับปรุงประสิทธิภาพการผลิต ประกอบกับในช่วงครึ่งปีหลังจะมียอดขายที่เป็นถังก๊าซฯ 3 ส่วน ที่มีมาร์จิ้นสูงมากขึ้น จากปัจจุบันสัดส่วนรายได้มาจาก ถัง 2 ส่วน 87% และถัง 3 ส่วน 17% และอีก 1% มากจากยอดขายถังก๊าซฯสำหรับยานยนต์ และถังก๊าซฯอุตสาหกรรม
ขณะที่บริษัทตั้งเป้าหมายยอดขายถังก๊าซฯในปี 60 ไว้ที่ 6.2 ล้านใบ และในปี 61 อยู่ที่ 7.1 ล้านบาท หรือเติบโตปีละ 15-20% โดยในช่วงวันหยุดยาวสงกรานต์ และช่วงที่เหลือของปีบริษัทได้ใช้งบลงทุนราว 60 ล้านบาท ในการปรับปรุงประสิทธิภาพการผลิต เพื่อที่จะเพิ่มกำลังการผลิตเป็น 7.2 ล้านใบ/ปี จากปัจจุบันมีกำลังการผลิตอยู่ 6.2 ล้านใบ/ปี
นอกจากนี้บริษัทยังอยู่ระหว่าศึกษาการลงทุนขยายกำลังการผลิตในต่างประเทศเพิ่มเติม ทั้งการลงทุนเอง การร่วมลงทุน (JV) และการเข้าซื้อกิจการ (M&amp;A) โดยปัจจุบันอยู่ระหว่างศึกษาเพื่อเลือกลงทุนในเอเชีย และแอฟริกา เบื้องต้นคาดจะใช้งบลงทุนราว 400-500 ล้านบาท และมีกำลังการผลิต 2.5 ล้านใบ/ปี โดยคาดว่าจะได้ข้อสรุปในช่วงปลายปีนี้
 
บล.เคจีไอ (ประเทศไทย) ระบุในบทวิเคราะห์แนะ “เก็งกำไร” ราคาเป้าหมาย 15.80 บาท มองผลการดำเนินงานไตรมาส 3/59 จะยังเติบโตเมื่อเทียบกับงวดปีก่อน และไตรมาสก่อน จากอัตราการใช้กำลังการผลิตที่สูงมากกว่า 90% (เทียบกับ 87% ในไตรมาส 2/59) เป็นผลจากดีมานด์ถังแก๊สที่เพิ่มขึ้น โดยเฉพาะจากทวีปแอฟริกา และเอเชียใต้ ที่มีการสนับสนุนให้เปลี่ยนจากการใช้ฟืนในการหุงต้มเป็นเตาแก๊ส
 
บล.เคทีบี (ประเทศไทย)  ระบุในบทวิเคราะห์แนะ “ซื้อ” ราคาเป้าหมาย 16.50 บาท ปรับคาดการณ์กำไรสุทธิปี 59 ขึ้นจากเดิมราว 28% เป็น 549 ล้านบาท เพิ่มขึ้น 23% จากปีก่อน แต่หากเทียบกำไรปกติคาดว่าจะเติบโตขึ้นถึง 66% จากปีก่อน ทั้งนี้ เนื่องจากกำไรสุทธิงวด ทำได้ดีมากกว่าคาด และแนวโน้มกำไรสุทธิครึ่งปีหลัง คาดยังคงโดดเด่นต่อเนื่อง โดยเรามีการปรับสมมติฐานอัตรากำไรขั้นต้นปี59 ขึ้นเป็น 31.7% จากเดิมคาดที่ 25.5% และดีกว่าปีก่อนที่อยู่ที่ 24.3%
รวมทั้ง SMPC ตั้งเป้ายอดขายถังแก๊สเติบโต 15% ต่อปี ต่อเนื่องในช่วง 2 ปีข้างหน้า จากปี 59ี่ คาดว่าจะมียอดขาย 5.4 ล้านใบ โดยมีปัจจัยสนับสนุนจากความต้องการถังแก๊สในภูมิภาคแอฟริการและเอเชียใต้ที่คาดว่ายังเติบโตสูงต่อเนื่อง รวมถึงคาดจะได้ผลบวกจากราคา LPG น่าจะทรงตัวในระดับต่ำ สำหรับในแง่กำลังการผลิต SMPC มีแผนเพิ่มกำลังการผลิตเพิ่มขึ้นทั้งในระยะสั้นและระยะยาว
แผนระยะสั้น ปัจจุบัน SMPC อยู่ระหว่างปรับปรุงกระบวนการผลิตเพื่อเพิ่มกำลังการผลิตของโรงงานเดิมจากปัจจุบันที่ 6.2 ล้านใบ/ปี เป็น 7.2 ล้านใบ/ปี คาดจะแล้วเสร็จและเริ่มการผลิตเชิงพาณิชย์ในช่วงต้นปี 61 คาดใช้งบลงทุน 60 ล้านบาท
แผนระยะยาว SMPC ยังอยู่ระหว่างศึกษาการลงทุนขยายกำลังการผลิตในต่างประเทศ โดยคาดว่าจะอยู่ในภูมิภาคแอฟริกา หรือ เอเชียใต้ คาดจะช่วยเพิ่มกำลังการผลิต 2.5 ล้านใบ/ปี โดยจะเพิ่มในช่วงแรกจะเริ่มการผลิตที่ที่ 1 ล้านใบ/ปี ก่อน คาดจะใช้งบลงทุน 400 – 500 ล้านบาท ซึ่งน่าจะได้ข้อสรุปในช่วงปลายปีนี้
ทั้งนี้จัดเป็นหุ้นที่มีแนวโน้มกำไรสุทธิเติบโตได้ดีเฉลี่ยไม่ต่ำกว่า 14% ต่อปี ในช่วง 2 ปีข้างหน้า ซึ่งจะเป็นระดับสถิติสูงสุดใหม่อย่างต่อเนื่อง ในแง่ฐานนะการเงินนับว่าแข็งแกร่งมาก กระแสเงินสดสูง และคาดอัตราส่วน D/E ต่ำเพียง 0.4 เท่า อัตราผลตอบแทนจากเงินปันผลในงวดปีคาดจะอยู่ในระดับที่น่าสนใจราว 5%-6% 
 
บล เออีซี แนะนำ ระบุในบทวิเคราะห์แนะ “ซื้อ” ราคาเป้าหมาย 15.10 บาท มองแนวโน้มสดใสตามคำสั่งซื้อถังแก๊ส “จากงาน Opportunity Day ทำให้เรายังคงมั่นใจในแนวโน้มผลกำไรของ SMPC  และยังคง ประมาณการเดิม โดยคาดปี 59-61 SMPC จะมีกำไรปกติโตเฉลี่ยปีละ 27.4% ด้วยแรงหนุน จาก 1) ราคาแก๊ส LPG ที่ปรับตัวลง 2) มาร์จิ้นขยับเพิ่มขึ้น เพราะผลประหยัดต่อขนาดและการปรับปรุงโรงงาน และ 3) แผนขยายกำลังผลิตทั้งในและต่างประเทศ อีกทั้งราคาหุ้นมี Upside 22.8% และคาดให้ Div. Yield เฉลี่ยปีละ 6.1% 
ในส่วนการขยายกำลังการผลิตทั้งในและตปท.เพื่อสร้างการเติบโตอย่างแข็งแกร่ง โดยบริษัทตั้งเป้าปริมาณ ขายถังแก๊สปี 59 ที่ 5.4 ล้านใบ เติบโต 15.9% จากช่วงเดียวกันของปีก่อน และโตต่อปีละ 14.7% ในปี 60-61 ด้วยอานิสงส์จากโมเมนตัมคำสั่งซื้อถังแก๊สที่เพิ่มขึ้นต่อเนื่อง เพราะราคาเชื้อเพลิงแก๊ส LPG ลดลงตามราคาน้ำมัน ทำให้ผู้บริโภคในตลาดทวีปเอเชียใต้ ตะวันออกกลาง และทวีปแอฟริกาใต้ หันมาใช้แก๊ส LPG ประกอบอาหารมากขึ้น
2) เดินหน้าผลักดันขยายกำลังการผลิต โดยเตรียมปรับปรุงคอขวดไลน์การผลิต ปรับปรุงการผลิตเพื่อลดของเสีย ซื้อเตาเผาเพิ่ม และจัดระเบียบโรงงานใหม่ โดยคาดภายในสิ้นปีนี้ SMPC จะมีกำลังการผลิตเพิ่มเป็น 7.2 ล้านใบ/ปี จากปัจจุบันที่ 6.2 ล้านใบ/ปี ซึ่งใช้งบลงทุนทั้งหมดเพียงแค่ 60 ล้านบาท ขณะที่สิ้นงวดไตรมาส 2/59 บริษัทมี Interest bearing debt to Equity 0.2x และคาดในปี 59 จะมี CFO ราว 542 ล้านบาท
ดังนั้นผู้ถือหุ้นไม่ต้องกังวลเรื่องการเพิ่มทุนแต่อย่างใด และ 3) อัพเดทแผนขยายกำลังการผลิตในต่างประเทศ โดยปัจจุบันอยู่ระหว่างศึกษาแผนธุรกิจ ซึ่งไม่จำกัดรูปแบบการลงทุนทั้งอาจจะลงทุนเองทั้งหมด 100% หรือร่วมลงทุนกับ Strategic Partner โดยคาดจะเริ่มเห็นความชัดเจนภายในสิ้นปีนี้
อีกทั้งปี 59-61 โตสดใส จาก LPG ต่ำ บวกแผนขยายกำลังผลิต ยังคงประมาณการเดิม โดยช่วงครึ่งปีหลังคาดกำไรปกติโตทั้งจากช่วงเดียวกันของปีก่อน เพราะนอกจากจะเข้าสู่ High Season ยังมีอานิสงส์ปัจจัยบวกจากแนวโน้มต้นทุน LPG ที่ทรงตัวในระดับต่ำ หนุนให้มีคำสั่งซื้อถังแก๊สเพิ่มขึ้นต่อเนื่อง
โดยช่วงครึ่งปีหลังคาด SMPC จะมีอัตราใช้กำลังการผลิตเพิ่มเป็น 93% มากกว่าช่วงครึ่งปีแรก ที่ 90% บวกกับ มาร์จิ้นมีแนวโน้มที่ดีขึ้นต่อเนื่อง จากผลประโยชน์การประหยัดต่อขนาด และประสิทธิภาพของโรงงานที่ดีขึ้น ส่งผลให้ทั้งปี 59 SMPC จะมีกำไรปกติ 603.0 ล้านบาท โต 75.9% และโตต่อเฉลี่ยปีละ 8.5% ในปี 60-61 ด้วยแรงหนุนจากโมเมนตัมขาขึ้นของคำสั่งซื้อถังแก๊ส และการขยายกำลังการผลิตถังแก๊สทั้งในและต่างประเทศ
นอกจากนี้ SMPC ยังมี  P/E ต่ำกว่ากลุ่มที่ 13.91 เท่าจาก 17.87 เท่า ของกลุ่มบรรจุภัณฑ์ อัพไซด์  12%จากราคาเป้าหมาย 16.50 บาท  
โดยราคาปิดเมื่อวันที่ 28 ก.ย.59 ราคาอยู่ที่ 14.70 บาท บวก  1.10  บาท หรือ  8.09% ด้วยมูลค่าซื้อขาย 255.78 ล้านบาท